เตือนซื้อรถแถมประกันคุ้มครองต่ำ
เตือนลูกค้าซื้อรถยนต์แถมประกันชั้น 1 ตรวจสอบวงเงินคุ้มครอง อาจจะต่ำเกินไปที่จะครอบคลุมความเสี่ยง
7 ม.ค. 2556

เตือนลูกค้าซื้อรถยนต์แถมประกันชั้น 1 ตรวจสอบวงเงินคุ้มครอง อาจจะต่ำเกินไปที่จะครอบคลุมความเสี่ยง
แหล่งข่าวจากสมาคมประกันวินาศภัยไทย เปิดเผยว่า จากการแข่งขันทำการตลาดของค่ายรถยนต์ที่จะแย่งส่วนแบ่งตลาดของรถยนต์คันแรก ได้ทำให้มีการขายรถยนต์แถมประกัน ซึ่งได้รับความนิยมจากลูกค้ามาก เนื่องจากเห็นว่าได้กำไร แต่ในความเป็นจริงแล้ว ดีลเลอร์ที่ขายรถยนต์เป็นผู้ออกค่าเบี้ยประกันภัยเอง จึงขอให้ทำประกันชั้น 1 ที่เบี้ยประกันต่ำที่สุด
“เมื่อบริษัทประกันได้เบี้ยน้อยลงก็ต้องลดความคุ้มครองลงโดยเฉพาะความคุ้มครองบุคคลที่ 3 เพื่อลดค่าสินไหมที่จะต้องจ่ายในอนาคตจากเดิมที่เคยให้กันระดับ 1 ล้านบาท/คน หรือไม่เกิน 10 ล้านบาท/ครั้ง ลดลงเหลือแค่ 3 แสนบาท/คน ซึ่งเริ่มเห็นมากขึ้น” แหล่งข่าว เปิดเผย
แหล่งข่าวเปิดเผยต่อไปว่า ที่น่าเป็นห่วงก็คือ หากวงเงินคุ้มครองต่ำเกินไป หากเกิดอุบัติเหตุแล้ว ความคุ้มครองอาจจะต่ำเกินไป ทำให้ผู้เอาประกันจะต้องควักกระเป๋าจ่ายเงินส่วนเกินเอง หากค่าเสียหายสูงกว่าวงเงินคุ้มครอง 
ประเด็นนี้นายพันธ์เทพ ชัยปริญญา ประธานชมรมสินไหมยานยนต์ สมาคมประกันวินาศภัยไทย เปิดเผย”สยามธุรกิจ”ว่า เป็นกลยุทธ์ทางการตลาดที่ทางดีลเลอร์รถจะจัดแคมเปญแถมประกันชั้น 1 ให้กับผู้ซื้อรถเพื่อให้ขายรถได้โดยบวกรวมอยู่ในราคารถเนื่องจากดีลเลอร์รถเป็นผู้ออกค่าเบี้ยประกันเองและอยากได้ส่วนต่างจากเบี้ยประกันด้วยจะเจรจากับบริษัทประกันขอเบี้ยประกันถูกสุด สมมุติเบี้ยประกันปกติอยู่ที่ 15,000 บาทขอลดเหลือ 13,000 บาทนอกจากจ่ายเบี้ยถูกลงแล้วยังได้ส่วนต่างจากค่าเบี้ยอีก 2,000 บาทด้วย ขณะที่บริษัทประกันต้องลดความคุ้มครองให้สอดรับกับเบี้ยที่ได้
อย่างไรก็ดี ไม่ว่าจะลดความคุ้มครองลงเท่าไหร่ แต่ต้องไม่ต่ำกว่าเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด ประกันรถยนต์ภาคสมัครใจต้องคุ้มครองบุคคลที่ 3 กรณีเสียชีวิต ทุพพลภาพถาวรที่ขาดไร้ผู้อุปการะไม่ต่ำกว่า 3 แสนบาท/คนถ้าต่ำกว่านี้ผิดกฎคปภ. ซึ่งถ้าผู้เอาประกันเห็นว่าความคุ้มครองต่ำสามารถขอซื้อเพิ่มกับบริษัทประกันได้ในภายหลังซึ่งบริษัทจะคำนวณเบี้ยที่จะต้องจ่ายเพิ่มให้